《听琴》
宋代·吕本中

君不见龙门之下百尺桐，漂霰飞雪愁寒空。何年班尔落君手，小窗伴坐歌南风。

恍然如著山岩里，不知身在尘埃中。初闻平野飞鸿鹄，欻听金盘起珠玉。

绕坛古树郁嵯峨，六月吹霜作寒绿。折杨黄华不须道，别鹤离鸾尚堪续。

君不见开元天子醉西都，音声十院留欢娱。当时临轩奏此曲，径须解秽烦花奴。

乃知恬淡世莫识，无弦之趣何时无。归家愁厌筝笛耳，此声一听还已矣。

会须流水访钟期，试向炉中觅焦尾。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。